input: KOMISSION DELEGOITU ASETUS (EU) N:o 623/2014,
  annettu 14 päivänä helmikuuta 2014,
  poikkeuksen myöntämisestä biopohjaisten teollisuudenalojen yhteisyritykselle tutkimuksen ja innovoinnin puiteohjelman Horisontti 2020 (2014-2020) osallistumista ja tulosten levittämistä koskevista säännöistä annetusta Euroopan parlamentin ja neuvoston asetuksesta (EU) N:o 1290/2013
  (ETA:n kannalta merkityksellinen teksti)
  EUROOPAN KOMISSIO, joka
  ottaa huomioon Euroopan unionin toiminnasta tehdyn sopimuksen,
  ottaa huomioon tutkimuksen ja innovoinnin puiteohjelman Horisontti 2020 (2014-2020) osallistumista ja tulosten levittämistä koskevista säännöistä ja asetuksen (EY) N:o 1906/2006 kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1290/2013 (1) ja erityisesti sen 1 artiklan 3 kohdan b alakohdan,
  sekä katsoo seuraavaa:
  (1)
  Euroopan parlamentin ja neuvoston asetuksella (EU) N:o 1291/2013 (2) perustetaan tutkimuksen ja innovoinnin puiteohjelma ”Horisontti 2020” (2014-2020), jäljempänä ’Horisontti 2020 -puiteohjelma’, ja säädetään unionin osallistumisesta julkisen ja yksityisen sektorin kumppanuuksiin, mukaan lukien yhteisyritykset, keskeisillä aloilla, joilla tutkimus ja innovointi voivat edistää unionin laajempia kilpailukykytavoitteita ja auttaa vastaamaan yhteiskunnallisiin haasteisiin.
  (2)
  Horisontti 2020 -puiteohjelman epäsuoriin toimiin osallistumisessa olisi noudatettava asetusta (EU) N:o 1290/2013. Jotta voidaan kuitenkin ottaa huomioon perussopimuksen 187 artiklan nojalla perustettujen yhteisyritysten toiminnan erityistarpeet biopohjaisilla teollisuudenaloilla, komissiolle on siirretty Horisontti 2020 -puiteohjelman keston ajaksi valta antaa säädöksiä perussopimuksen 290 artiklan nojalla.
  (3)
  Biopohjaisten teollisuudenalojen yhteisyritys perustettiin neuvoston asetuksella (EU) N:o 560/2014/ (3)31 päivään joulukuuta 2024 ulottuvaksi kaudeksi toteuttamaan biopohjaisten teollisuudenalojen yhteistä teknologia-aloitetta.
  (4)
  Toiminnan erityistarpeita on yksilöity tietyntyyppisten osallistujien osallistumisen helpottamiseksi ja kannustamiseksi. Nämä toiminnan erityistarpeet johtuvat tämän vasta kehittyvän teollisuudenalan nykyisestä hajanaisuudesta ja pienten ja keskisuurten teollisten toimijoiden suuresta määrästä. Näiden toimijoiden sekä keski- ja korkea-asteen oppilaitosten ja muiden tahojen osallistumista biopohjaisten teollisuudenalojen yhteisyritykseen olisi helpotettava ja kannustettava myös siksi, että niillä on tunnustettuja vahvuuksia tutkimuksen ja kehittämisen alalla. Jotta voidaan saavuttaa yksityisiin investointeihin kohdistuvan vipuvaikutuksen optimaalinen taso, vain näiden toimijoiden tulisi olla kelpoisia saamaan rahoitusta biopohjaisten teollisuudenalojen yhteisyritykseltä muihin kuin innovointitoimiin.
  (5)
  Näin ollen on asianmukaista säätää poikkeuksesta asetuksen (EU) N:o 1290/2013 10 artiklan 1 kohtaan siten, että rahoituskelpoisuus rajataan muiden kuin innovointitoimien osalta pk-yritysten ja keski- ja korkea-asteen oppilaitosten kaltaisiin oikeussubjekteihin,
  ON HYVÄKSYNYT TÄMÄN ASETUKSEN:
  1 artikla
  Poiketen siitä, mitä asetuksen (EU) N:o 1290/2013 10 artiklan 1 kohdassa säädetään, ainoastaan seuraavat osallistujat ovat kelpoisia saamaan rahoitusta biopohjaisten teollisuudenalojen yhteisyritykseltä muihin biopohjaisten teollisuudenalojen toimiin kuin innovointitoimiin:
  a)
  pienet ja keskisuuret yritykset;
  b)
  keski- ja korkea-asteen oppilaitokset;
  c)
  voittoa tavoittelemattomat oikeussubjektit, mukaan lukien sellaiset voittoa tavoittelemattomat oikeussubjektit, jotka harjoittavat tutkimusta tai teknologian kehittämistä yhtenä päätavoitteenaan;
  d)
  yhteinen tutkimuskeskus;
  e)
  Euroopan etua edistävät kansainväliset järjestöt.
  2 artikla
  Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
  Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
  Tehty Brysselissä 14 päivänä helmikuuta 2014.